איתן שמיר

איתן שמיר (נולד ב-6 בדצמבר 1964) הוא פרופסור חבר במחלקה למדעי המדינה של אוניברסיטת בר-אילן. ראש התכנית לתואר שני בלימודי צבא וביטחון במחלקה למדעי המדינה, והחל משנת 2022 ראש מרכז בגין-סאדאת למחקרים אסטרטגיים (מרכז בס"א) בבר-אילן. בשנים 2010–2012 עמד בראש תחום תפיסת ביטחון לאומי במשרד לנושאים אסטרטגים (במשרד ראש הממשלה). לפני כן שירת בצה"ל כחוקר בכיר במרכז דדו לחשיבה צבאית בינתחומית, בחטיבת תורה והדרכה (תוה"ד).

נעוריו
נולד בתל אביב ולו אחות אחת. אביו הוא ההיסטוריון פרופ' חיים שמיר מהחוג להיסטוריה כללית, אוניברסיטת תל אביב. דודו הוא פרופ' שמעון שמיר.

גדל ברמת אביב. למד בבית הספר אליאנס תל אביב. שירת בצה"ל בנח"ל המוצנח. במילואים שירת בחטיבה 5 וכן כיועץ ארגוני באוגדה 319.

בשנים 2008–2010, תוך כדי לימודיו להשלמת תואר הדוקטור, שירת כחוקר בכיר במרכז דדו לחשיבה צבאית בינתחומית.

 קריירה אקדמית
השכלה
בשנים 1987–1990 השלים תואר בוגר במדעי המדינה באוניברסיטת תל אביב ובשנים 1990–1992 השלים תואר מוסמך במנהל עסקים באוניברסיטת בריגהאם יאנג, פרובו, יוטה, ארצות הברית.

בשנים 2004–2009 השלים תואר דוקטור, במחלקה ללימודי מלחמה, קינגס קולג' לונדון, בריטניה ובשנים 2011–2012 השלים בתר-דוקטורט (עמית בית-ספר קרייטמן ללימודי מחקר מתקדמים, לקבלת התואר "דוקטור לפילוסופיה" (Ph.D)) באוניברסיטת בן-גוריון בנגב, המחלקה לממשל ופוליטיקה.

כותב מאמרי דעה בעיתונות הבינלאומית.

 תחומי המחקר העיקריים 
תחומי המחקר העיקריים שלו הם:
 אסטרטגיה צבאית
 תרבות צבאית, פיקוד וארגון
 חדשנות צבאית
 ביטחון לאומי
 צבאות בהקשרים היסטוריים והשוואתיים

מאמרו עם פרופסור אפרים ענבר שכותרתו "" ואשר מתאר את תפיסת הלחימה הישראלית כנגד ארגוני הטרור, הפך למושג מצוטט ונפוץ.

שמיר הוא חבר הדירקטוריון של אגודת חוקרי צבא-חברה בישראל

הוראה באקדמיה
שמיר מלמד קורסים שונים בתואר ראשון ושני באוניברסיטת בר-אילן בנושאי ביטחון לאומי וצבא. בעבר לימד גם באוניברסיטאות רייכמן, בן-גוריון ותל אביב. שמיר מוזמן להרצות מחוץ לישראל באקדמיות צבאיות שונות, בין השאר האקדמיה הצבאית ההולנדית והגרמנית.

ספרים ומאמרים
ספרים
ספריו של פרופ' שמיר עוסקים בחקר אסטרטגיה צבאית, פיקוד וחדשנות:
 "פיקוד משימה: מהותה והתפתחותה של תפיסת הפיקוד המבוזר" (באנגלית: Transforming Command: The Pursuit of Mission Command in the US, UK and Israeli Armies), מהדורה באנגלית: הוצאת אוניברסיטת סטנפורד (2011). הקדמה מאת רא"ל הרברט ריימונד מקמאסטר, יועץ הביטחון הלאומי לשעבר של ארצות הברית. הומלץ על ידי אדוארד לוטוואק, דאגלס מקגרגור וקנת פולק. המהדורה בעברית: יצאה לאור ב-2014 בהוצאת מערכות-מודן, עם הקדמה מיוחדת של פרופסור אמריטוס מרטין ון קרפלד. ביקורות פורסמו בכתבי העת: Journal of Strategic Studies, Armed Forces & Society, ו-Military Review. בעקבות הספר שמיר זכה, בפרס מולדובן לכתיבה צבאית ובציון לשבח בפרס צ'צ'יק ללימודי ביטחון (2014). הספר נכלל ברשימות קריאה חובה בקורסים של מכללות הפיקוד והמטה בצבא ארצות הברית ובבריטניה. מומלץ על ידי גנרל מרטין דמפסי, יושב ראש המטות המשולבים של ארצות הברית לשעבר.
 "אמנות החדשנות הצבאית" (באנגלית: The Art of Military Innovation) נכתב בשיתוף עם אדוארד לוטוואק. הוצאה באנגלית: הוצאת אוניברסיטת הרווארד (2023). ביקורות: פורסמו ב-Wall Street Journal, Foreign Affairs Journal, וב-Jerusalem Post. הומלץ על ידי רא"ל אביב כוכבי.
 "משה דיין התפתחותו של אסטרטג" (באנגלית: Moshe Dayan: The Making of a Strategist), המהדורה בעברית: בהוצאת משרד הביטחון, מערכות-מודן (2023) מהדורה באנגלית: בהוצאת אוניברסיטת קיימברידג' (צפויה לצאת ב-2025).
 "סגנונות לאומיים במלחמה בחתרנות" ספר שערך יחד עם פרופ' ביאטריס הויזר  בהוצאת אוניברסיטת קיימברידג' ב-2017.

פרסים, הוקרה, מלגות ומענקים
 2015, פרס מולדובן לכתיבה צבאית מקורית, אוניברסיטת אריאל.
 2014, ציון לשבח, פרס צ'צ'יק השנתי ללימודי ביטחון, המכון למחקרי ביטחון לאומי (INSS).
 2008, ציון לשבח מהרמטכ"ל על כתיבה צבאית.

משפחה
איתן נשוי לכרמלה שמיר , דיפלומטית במשרד החוץ, כיהנה כשגרירת ישראל באוזבקיסטן ובטג'יקיסטן ועד ספטמבר 2023 שירתה כקונסולית הכללית במינכן, גרמניה. להם שלושה ילדים.

קישורים חיצוניים

 איתן שמיר בדף המחלקה למדע המדינה, אוניברסיטת בר-אילן
 איתן שמיר, באתר מרכז בגין-סאדאת למחקרים אסטרטגיים



מכתביו
 עקרונות הניהול על פי משה דיין, בין הקטבים 33 | מצביאות, עמ' 155 - 173





הערות שוליים

קטגוריה:סגל אוניברסיטת בר-אילן: מדעי המדינה
קטגוריה:חוקרי מדע המדינה ישראלים
קטגוריה:סגל מרכז בגין-סאדאת למחקרים אסטרטגיים
קטגוריה:בוגרי אוניברסיטת תל אביב
קטגוריה:בעלי תואר דוקטור מקינגס קולג' לונדון
קטגוריה:זוכי פרס מולדובן
קטגוריה:זוכי פרס צ'צ'יק
קטגוריה:ישראלים שנולדו ב-1964